กรณีศึกษา IPPUDO จากร้านราเมงเล็กๆ ขยายสาขาไปทั่วโลก
ในญี่ปุ่นนั้น มีเชนร้านราเมงอยู่จำนวนมาก แต่ก็มีอยู่ไม่กี่เชน ที่สามารถขยายสาขาไปทั่วโลก และประสบความสำเร็จ ซึ่งหนึ่งในนั้นก็คือ Ippudo Ramen (อิปปุโดะ ราเมง) ร้านราเมงที่เกิดจากไอเดีย ที่อยากจะปฏิวัติรูปแบบร้านราเมงแบบเดิมในญี่ปุ่นให้ทันสมัยมากขึ้น
11 ธ.ค. 2562

กรณีศึกษา IPPUDO จากร้านราเมงเล็กๆ ขยายสาขาไปทั่วโลก / โดย ลงทุนแมน
ในญี่ปุ่นนั้น มีเชนร้านราเมงอยู่จำนวนมาก
แต่ก็มีอยู่ไม่กี่เชน ที่สามารถขยายสาขาไปทั่วโลก และประสบความสำเร็จ
ซึ่งหนึ่งในนั้นก็คือ Ippudo Ramen (อิปปุโดะ ราเมง)
ร้านราเมงที่เกิดจากไอเดีย ที่อยากจะปฏิวัติรูปแบบร้านราเมงแบบเดิมในญี่ปุ่นให้ทันสมัยมากขึ้น
แล้วเรื่องราวของ Ippudo เป็นอย่างไร 
ลงทุนแมนจะเล่าให้ฟัง..
ใครชอบกินราเมง คงมีโอกาสได้เห็นร้านราเมงร้านนี้ เพราะ Ippudo ได้ขยายสาขาเข้ามาในประเทศไทยตั้งแต่ปี 2014
ร้านนี้ก่อตั้งมาตั้งแต่ปี 1985 ในเมืองฟุกุโอกะ ทางตอนใต้ของญี่ปุ่น โดยคุณชิเกมิ คาวาฮารา
จุดเริ่มต้นก็คือ ก่อนหน้านั้นคุณคาวาฮารา ทำงานที่บาร์มาก่อน และหนึ่งในกิจวัตรที่เขาทำทุกวันก็คือ การไปกินราเมงตอนตี 3
อย่างไรก็ตาม เขาได้สังเกตว่า ร้านราเมงไม่ค่อยมีผู้หญิงมาทาน ซึ่งเขาก็มาค้นพบว่า ร้านราเมงในเมืองที่เขาอยู่นั้น ส่วนมากไม่สะอาด และมีกลิ่นเหม็น ไม่น่านั่งเหมือนร้านอาหารทั่วไป
เขาจึงเกิดไอเดียที่จะเปลี่ยนรูปแบบร้านราเมงให้มีบรรยากาศน่านั่งมากยิ่งขึ้น และนี่ก็คือคอนเซ็ปต์ของร้าน Ippudo ซึ่ง Ippudo นั้นก็หมายถึง สายลมที่เข้ามาเปลี่ยนแปลงอะไรใหม่ๆ นั่นเอง
โดยบรรยากาศของร้าน Ippudo ที่เขาตั้งใจให้เป็น จะต้องมีความสะอาด มีการตกแต่งที่ทันสมัย และยังมีการเปิดเพลงแจ๊สคลอเพื่อเพิ่มบรรยากาศในการกินอีกด้วย
นอกจากบรรยากาศร้านแล้ว สิ่งที่สำคัญไม่แพ้กันก็คือ รสชาติ 
ซึ่งหลังจากการทดลองหลายต่อหลายครั้ง คุณคาวาฮารา ก็ได้สูตรราเมง ที่เหมาะกับ Ippudo 
โดยใช้น้ำซุปกระดูกหมูที่ผ่านการเคี่ยวนานกว่า 18 ชั่วโมง และมีระดับความแข็งของเส้นให้เลือกหลายแบบตามความชอบของลูกค้าอีกด้วย
ซึ่งฝีมือของเขานั้นก็ไม่ธรรมดา เพราะคุณคาวาฮารา ได้ไปออกรายการชื่อดังของญี่ปุ่นอย่าง TV Champion และก็เป็นผู้ชนะในการแข่งทำราเมงถึง 3 สมัยซ้อน
จากจุดเริ่มต้นเล็กๆ ในเมืองฟุกุโอกะ ก็เริ่มขยายสาขาไปทั่วญี่ปุ่นอย่างรวดเร็ว 
จนในปี 2017 คุณคาวาฮารา ก็ได้นำ Ippudo เข้าจดทะเบียนในตลาดหลักทรัพย์เป็นครั้งแรก โดยมีจุดประสงค์เพื่อขยายอาณาจักร Ippudo ไปทั่วโลก
ซึ่งปัจจุบันนี้ก็มีทั้งในลอนดอน นิวยอร์ก ปารีส ซิดนีย์ และอีกหลายแห่งในเอเชียรวมถึงกรุงเทพมหานคร
แล้วรายได้ของ Ippudo เป็นอย่างไร 
ปี 2016 รายได้ 6,245 ล้านบาท 
ปี 2017 รายได้ 6,808 ล้านบาท 
ปี 2018 รายได้ 7,647 ล้านบาท
ส่วนในประเทศไทยนั้น ปัจจุบัน Ippudo มีอยู่ทั้งหมด 16 สาขา ซึ่งกำลังขยายสาขาอย่างต่อเนื่อง
Ippudo ในประเทศไทยนำเข้ามาโดยบริษัท ฟู้ด เอ็กซ์ไซท์ จำกัด ซึ่งกรรมการของบริษัทนี้ มี 2 ท่านที่นามสกุลจิราธิวัฒน์
โดยรายได้ของ บริษัท ฟู้ด เอ็กซ์ไซท์ จำกัด เติบโตอย่างก้าวกระโดด 
ปี 2016 รายได้ 126 ล้านบาท 
ปี 2017 รายได้ 144 ล้านบาท 
ปี 2018 รายได้ 265 ล้านบาท
สำหรับในไทยนั้น Ippudo ก็ยังถือเป็นราเมงที่ราคาค่อนข้างสูง แต่ก็อาจตอบโจทย์สำหรับคนในเมืองที่อยากทานราเมงรสชาติต้นตำรับจากญี่ปุ่น
ไม่น่าเชื่อว่าจากจุดเปลี่ยนที่ทำให้ร้านราเมงดูทันสมัยมากขึ้น จะทำให้ Ippudo ค่อยๆ กลายมาเป็นหนึ่งในร้านราเมงที่ขยายสาขาไปทั่วโลก
มาถึงตรงนี้ เราอาจจะเห็นได้ว่า ถึงแม้รสชาติจะสำคัญ
แต่การทำให้แบรนด์เป็นที่รู้จัก และการพยายามสร้างจุดเด่นที่แตกต่างก็สามารถทำให้สินค้าของเรานั้นกลายเป็นที่รู้จัก และได้รับความนิยมได้
ปิดท้ายด้วยข้อมูลที่น่าสนใจ
นอกจาก Ippudo แล้วก็ยังมีอีกร้านหนึ่งที่ได้รับความนิยมไม่แพ้กัน คือ ร้าน Ichiran Ramen (อิชิรัน ราเมง) หรือที่คนไทยนิยมเรียกว่า “ราเมงข้อสอบ” นั่นเอง
ซึ่งจุดเด่นของ Ichiran นั่นก็คือ ประสบการณ์การกิน ที่ต้องกดตู้ ติ๊กบัตรเมนู และนั่งกินอยู่ในช่องคูหา คล้ายเวลาทำข้อสอบ บวกกับรสชาติที่อร่อยกลมกล่อมไม่แพ้ราเมงร้านอื่น ซึ่งก็กลายเป็นราเมงร้านโปรดของหลายคนที่ไปเที่ยวญี่ปุ่น
โดยล่าสุดในปี 2018 Ichiran มีรายได้มากถึง 6,946 ล้านบาท ไม่แพ้ Ippudo เช่นกัน..
----------------------
Blockdit โซเชียลมีเดีย รูปแบบใหม่
----------------------
References
-Ippudo Annual Report -
-
-
-
-
-
-
-
-
-